**LEADING THE WAY FOR EUROPE’S CHILDREN**

**CLOSING EVENT OF PHASE III OF THE PREPARATORY ACTION FOR A EUROPEAN CHILD GUARANTEE**

**ΟΔΗΓΩΝΤΑΣ ΤΟΝ ΔΡΟΜΟ ΓΙΑ ΤΑ ΠΑΙΔΙΑ ΤΗΣ ΕΥΡΩΠΗΣ**

**ΕΚΔΗΛΩΣΗ ΛΗΞΗΣ ΤΗΣ ΦΑΣΗΣ ΙΙΙ ΤΟΥ ΠΙΛΟΤΙΚΟΥ ΠΡΟΓΡΑΜΜΑΤΟΣ (ΠΡΟΠΑΡΑΣΚΕΥΑΣΤΙΚΗΣ ΔΡΑΣΗΣ) ΤΗΣ ΕΥΡΩΠΑΪΚΗΣ ΕΓΓΥΗΣΗΣ ΓΙΑ ΤΟ ΠΑΙΔΙ**

**ΣΟΦΙΑ, ΒΟΥΛΓΑΡΙΑ**

**20-4-2023**

Σημειώσεις από την συνάντηση

**Περίληψη**

Η συνάντηση συνδιοργανώθηκε από την UNICEF, την Ευρωπαϊκή Επιτροπή και την κυβέρνηση της Βουλγαρίας, με αφορμή την ολοκλήρωση του πιλοτικού προγράμματος για την «Εγγύηση για το Παιδί» σε 7 χώρες (Βουλγαρία, Κροατία, Γερμανία, Ελλάδα, Ιταλία, Λιθουανία και Ισπανία). Πραγματοποιήθηκε στη Σόφια, Βουλγαρία. Εκκλήθηκαν οι Εθνικοί Συντονιστές από τις 27 χώρες, κυβερνητικά στελέχη σε υψηλό επίπεδο που εμπλέκονται στην Εγγύηση για το Παιδί από τις 7 χώρες που συμμετείχαν στο πιλοτικό πρόγραμμα και εκπρόσωποι της κοινωνίας των πολιτών. Η συμμετοχή στην εκδήλωση μπορούσε να πραγματοποιηθεί είτε διά ζώσης είτε ηλεκτρονικά.

**Εισαγωγική συνεδρία**

Στις εισαγωγικές τοποθετήσεις επισημάνθηκε η σημασία του έργου της Εγγύησης για το Παιδί και ιδιαίτερα η σημασία να ακουστούν οι απόψεις των παιδιών και να λάβουν κεντρική θέση στον σχεδιασμό των πολιτικών. Ακολουθούν επιμέρους επισημάνσεις που έγιναν.

*Lazar Lazarov, Αναπληρωτής Πρωθυπουργού για την Κοινωνική Πολιτική και Υπουργός Εργασίας και Κοινωνικής Πολιτικής, Βουλγαρία*

Υπογράμμισε ότι η προστασία των παιδιών αποτελεί υποχρέωση όλων μας. Μεγάλη σημασία έχει η συμμετοχή των ίδιων των παιδιών στην Ευρωπαϊκή Εγγύηση για το Παιδί. Χρειάζεται να ακούσουμε τα παιδιά και να μεταφέρουμε τις ανάγκες τους στις πολιτικές που περιλαμβάνονται στα Εθνικά Σχέδια Δράσης. Δομικές αλλαγές είναι απαραίτητες για τη βελτίωση της θέσης των παιδιών. Η επένδυση στα παιδιά είναι καθοριστική για την ευημερία της κοινωνίας.

*Nicolas Schmit, Επίτροπος Απασχόλησης, Κοινωνικών Υποθέσεων και Κοινωνικής Ένταξης*

Η Εγγύηση για το Παιδί ξεκίνησε ως μια ιδέα και στην παρούσα περίοδο έχουμε περάσει στην υλοποίηση αυτής της ιδέας. Σε πρόσφατη επίσκεψη στην Κροατία είχε την ευκαιρία να δει από κοντά τα παιδιά που ωφελούνται από αυτή την ευρωπαϊκή πρωτοβουλία. Προέτρεψε τις χώρες που δεν έχουν ολοκληρώσει ακόμα τα Εθνικά Σχέδια Δράσης (ΕΣΔ) να το κάνουν.

*Venina Todorova, Μέλος της Επιτροπής για τα Δικαιώματα του Παιδιού, Ηνωμένα Έθνη (κεντρική ομιλήτρια)*

Η οπτική των δικαιωμάτων του παιδιού είναι αναγκαίο να ακολουθηθεί στην Εγγύηση για το Παιδί. Τα παιδιά δικαιούνται προστασία και να είναι ενεργά στην παροχή αυτής της προστασίας. Λειτουργούν ως πολίτες, έχουν δικαιώματα ως πολίτες. Στόχος μας πρέπει να είναι η μείωση των διακρίσεων και η προστασία των οικογενειών. Τα προβλήματα δημιουργούνται από τις συνθήκες στις οποίες ζουν τα παιδιά και από τους θεσμούς. Σημαντικά θέματα είναι η αντιμετώπιση του στιγματισμού στα παιδιά με αναπηρίες και διαφορετικές εθνικότητες. Δεν υπάρχει επαρκής δέσμευση για τα παιδιά. Υπάρχει πρόβλημα φτώχειας, υλικής στέρησης, πρόσβασης στην εκπαίδευση και σε άλλες υπηρεσίες. Η συμμετοχή των παιδιών σε βασικές υπηρεσίες είναι πολύ σημαντική, είναι πολιτική πράξη. Τα παιδιά πρέπει να συμμετέχουν στον σχεδιασμό και στην υλοποίηση των πολιτικών που τα αφορούν. Παρατηρείται έλλειψη στοιχείων σε ορισμένες χώρες. Είναι αναγκαία η συμμετοχή της κοινωνίας των πολιτών. Η Σύμβαση για τα Δικαιώματα του Παιδιού δεν είναι ευρέως γνωστή στο κοινό, μερικές φορές ούτε στους επαγγελματίες. Η πανδημία έφερε προβλήματα, τα οποία θα μας απασχολήσουν σε μάκρος χρόνου. Προβλήματα δημιουργεί και η κλιματική αλλαγή καθώς και η ρωσική επιθετικότητα στην Ουκρανία. Όλα αυτά τα ζητήματα θα πρέπει να ληφθούν υπόψη στον σχεδιασμό και στην υλοποίηση των πολιτικών για τα παιδιά.

*Philipe Cori, UNICEF, Αναπληρωτής Διευθυντής UNICEF, Περιφερειακό Γραφείο Ευρώπης και Κεντρικής Ασίας*

Επεσήμανε τη σημασία του τρόπου διακυβέρνησης για την επιτυχία της Σύστασης. Απαιτεί τη συνεργασία των κεντρικών κυβερνήσεων, της κοινωνίας των πολιτών και της τοπικής αυτοδιοίκησης. Ιδιαίτερος είναι ο ρόλος των τοπικών φορέων που έχουν γνώση των παιδιών και των οικογενειών που έχουν ανάγκη σε τοπικό επίπεδο και μπορούν να παρέμβουν για να βοηθήσουν. Ανέφερε το επιτυχημένο παράδειγμα της Κροατίας με οικογένειες Ρομά. Επεσήμανε ότι το όραμα της Ευρώπης θα πρέπει να είναι τα παιδιά να είναι στο επίκεντρο της κοινωνίας.

*Dragos Pislaru, Ευρωβουλευτής*

Το έργο της Ευρωπαϊκής Εγγύησης για το Παιδί αποτελεί κατόρθωμα της Ευρωπαϊκής Βουλής. Το βάρος μεταφέρθηκε στη συνέχεια στα κράτη-μέλη με την εκπόνηση των Εθνικών Σχεδίων Δράσης και τώρα με την υλοποίηση. Ενθάρρυνε τις χώρες που δεν έχουν υποβάλλει NAPs να το κάνουν. Υπάρχουν συστημικά εμπόδια που είναι αναγκαίο να υπερπηδηθούν. Επίσης, οι πολιτικές πρέπει να είναι σταθερές για να έχουν αποτέλεσμα.

**Τι μάθαμε από τη Φάση ΙΙΙ του πιλοτικού προγράμματος της Ευρωπαϊκής Εγγύηση για το Παιδί: προκλήσεις, ευκαιρίες και επόμενα βήματα**

*Stela Grigoras, Περιφερειακό Γραφείο για την Ευρώπη και την Κεντρική Ασία, UNICEF*

Απαιτούνται εξειδικευμένα προγράμματα για ειδικές ομάδες λόγω των ιδιαίτερων αναγκών που έχουν. Οι ανάγκες τους είναι σύνθετες. Τα ευάλωτα παιδιά είναι συχνά «αόρατα». Στην 3η φάση του πιλοτικού δόθηκε έμφαση στη διενέργεια μελετών και τον εντοπισμό κενών στις πολιτικές (Deep Dive Analyses). Δόθηκε βοήθεια στα κράτη-μέλη για την κατάρτιση των ΕΣΔς και στον σχεδιασμό μηχανισμών παρακολούθησης και αξιολόγησης. Είναι σημαντικό να εξεταστεί η αποτελεσματικότητα των πολιτικών. Κύρια συμπεράσματα:

* Χάραξη πολιτικών σε εθνικό επίπεδο,
* Εφαρμογή σε τοπικό επίπεδο,
* Υποστήριξη σε ευρωπαϊκό επίπεδο.

Κάποια άλλα συμπεράσματα:

* Απαιτείται πολιτική βούληση για τον σχεδιασμό και την υλοποίηση πολιτικών,
* Απαιτείται η διάχυση καλών πρακτικών,
* Απαιτείται η συνεργασία όλων των εμπλεκομένων φορέων,
* Χρειάζεται τοπική εξειδίκευση,
* Απαιτούνται εξειδικευμένα εργαλεία και
* Απαιτείται επένδυση στο εργατικό δυναμικό των κοινωνικών υπηρεσιών.

Το κείμενο με τα συμπεράσματα θα δοθεί στη δημοσιότητα την επόμενη εβδομάδα. Είναι αναγκαίο να εντοπιστούν οι ανάγκες σε τοπικό επίπεδο και ανάλογα με αυτές να σχεδιαστούν κατάλληλες πολιτικές. Επίσης, πρέπει να εξεταστεί η αποτελεσματικότητα των πολιτικών. Είναι ακόμα αναγκαίο να συλλεχθούν στοιχεία απευθείας από τα παιδιά.

**Πάνελ υψηλού επιπέδου – Τα κράτη – μέλη που μετέχουν στο πιλοτικό πρωτοστατούν στην προσέγγιση των πιο ευάλωτων παιδιών**

*Marine Piletic, Υπουργός Εργασίας, Κοινωνικής Ασφάλισης, Οικογένειας και Κοινωνικής Πολιτικής, Κροατία*

Αναφέρθηκε στην ανάγκη συνεργασίας όλων των φορέων και σε παραδείγματα καλών πρακτικών από το ΕΣΔ της Κροατίας, όπως την παροχή δωρεάν γεύματος σε όλα τα παιδιά στα δημοτικά σχολεία της χώρας.

*Tatjana Katkic Stanic, Εθνική Συντονίστρια της Εγγύησης για το Παιδί, Πρόεδρος του Ινστιτούτου για την Κοινωνική Εργασία, Υπουργείο Εργασίας, Κοινωνικής Ασφάλισης, Οικογένειας και Κοινωνικής Πολιτικής, Κροατία*

Τα δωρεάν γεύματα στα σχολεία αποτελούν παράδειγμα καλής πρακτικής γιατί επιτεύχθηκαν με τη συνεργασία όλων των εμπλεκομένων φορέων και γιατί παρέχεται μια σημαντική υπηρεσία, που καλύπτει μια ουσιαστική ανάγκη και μειώνει τον στιγματισμό των ευάλωτων παιδιών. Διαπιστώνεται η ανάγκη να υπερπηδηθούν θεσμικά εμπόδια για την υλοποίηση κατάλληλων πολιτικών. Είναι αναγκαίο να εντοπιστούν οι πιο επείγουσες ανάγκες των παιδιών και να σχεδιαστούν κατάλληλες πολιτικές. Στην Κροατία εστιάζουν στη βελτίωση της ζωής των παιδιών Ρομά και αξιοποιούν στο έργο τους διαμεσολαβητές από την κοινότητα των Ρομά.

*Natalia Efremova, Αναπληρώτρια Υπουργός Εργασίας και Κοινωνικής Πολιτικής και Εθνική Συντονίστρια της Εγγύησης για το Παιδί, Βουλγαρία*

Στη Βουλγαρία δεν σχεδιάστηκαν καινούργιες πολιτικές για το ΕΣΔ. Όμως δημιουργήθηκαν καινούργια εργαλεία και σχεδιάστηκαν νέοι τρόποι προσέγγισης υφιστάμενων πολιτικών, για να αυξηθεί η αποτελεσματικότητα των υφιστάμενων πολιτικών. Επισήμανε τη σημασία της χρηματοδότησης από το ESF+ για τη χρηματοδότηση των δράσεων για τα παιδιά, τη σημασία της συνεργασίας των τοπικών φορέων και της ενδυνάμωσης των επαγγελματιών που ασχολούνται με τα παιδιά. Αναφέρθηκε στο παράδειγμα κινητών μονάδων παροχής υπηρεσιών σε απομακρυσμένες περιοχές στις οποίες κοινωνικοί λειτουργοί και άλλοι επαγγελματίες επισκέπτονται ευάλωτες οικογένειες, τις στηρίζουν, κάνουν αξιολογήσεις και παραπέμπουν όταν χρειάζεται σε άλλους επαγγελματίες. Στη Βουλγαρία στο πλαίσιο της Εγγύησης για το Παιδί εστιάζουν σε μηχανισμούς παρακολούθησης, στη συνεργασία με την κοινωνία των πολιτών και στην πρώιμη παρέμβαση.

*Προβλήθηκε βίντεο σχετικά με την λειτουργία των κινητών αυτών μονάδων και των θετικών επιπτώσεων της δράσης τους σε ευάλωτα παιδιά και οικογένειες.*

*Maria Teresa Bellucci, Αναπληρώτρια Υπουργός Εργασίας και Κοινωνικής Πολιτικής, Ιταλία*

Τα παιδιά και οι νέοι συμμετείχαν ενεργά στο ΕΣΔ. Πραγματοποιήθηκε εκτενής ανάλυση για την τεκμηρίωση του ΕΣΔ. Τα δικαιώματα των παιδιών συνδέονται με τα δικαιώματα των νέων. Επισημάνθηκε επίσης η σημασία της εκπαίδευσης των επαγγελματιών για την αποτελεσματικότητα των μέτρων πολιτικής, οι προτεραιότητες σχετικά με την αποϊδρυματοποίηση και οι νέες προκλήσεις που δημιουργήθηκαν λόγω του πολέμου στην Ουκρανία. Δημιουργείται δίκτυο προστασίας και κοινωνικής ένταξης που εστιάζει στην εκπαίδευση και ειδικά στη συμμετοχή των ατόμων με αναπηρίες και άλλες ευαλωτότητες. Η εφαρμογή επικεντρώνεται στο τοπικό επίπεδο.

*Gianfranco Costanzo, Προϊστάμενος Τμήματος, Υπουργείο Οικογένειας, Γεννητικότητας και Ίσων Ευκαιριών, Ιταλία*

Τα παιδιά είναι αναγκαίο να απολαμβάνουν τα δικαιώματά τους για να αναπτυχθούν σωστά. Για να επιτευχθεί αυτό θα πρέπει η οικογένεια να μπει στο επίκεντρο των πολιτικών. Οι τοπικές κυβερνήσεις είναι αναγκαίο να εμπλακούν για τη μείωση της φτώχειας. Διαπιστώνονται σημαντικές διαφορές στην Ιταλία μεταξύ των διάφορων περιοχών. Στις απομακρυσμένες περιοχές διαπιστώνεται δυσκολία πρόσβασης των ευάλωτων παιδιών σε απαραίτητες υπηρεσίες. Στην Ιταλία πραγματοποιήθηκε χαρτογράφηση υπηρεσιών για τις οικογένειες. Χρησιμοποιούν στην Ιταλία τη βοήθεια ομοτίμων (peer support) στα κέντρα βοήθειας των οικογενειών. Εστιάζουν στην αποτελεσματική πρόσβαση των οικογενειών στις υπηρεσίες, στη βελτίωση των διαδικασιών και στη δημιουργία εργαλείων για να γίνουν οι πολιτικές περισσότερο αποτελεσματικές.

*Γιώργος Σταμάτης, Ελλάδα, Γενικός Γραμματέας Κοινωνικής Αλληλεγγύης και Καταπολέμησης της Φτώχειας*

Είναι τιμή για την Ελλάδα η συμμετοχή της στο πιλοτικό πρόγραμμα της Εγγύησης για το Παιδί. Η Ευρώπη γίνεται όλο και πιο κοινωνικά ευαίσθητη, πρέπει όμως να γίνει πιο δίκαιη. Όλοι θα πρέπει να ξεκινούν από την ίδια βάση για να καταπολεμηθούν οι ανισότητες. Το σημαντικότερο έργο της Ελλάδος και η μεγαλύτερη πρόκληση, στο πλαίσιο της Εγγύησης για το Παιδί, αποτελεί η αποϊδρυματοποίηση. Σήμερα ζουν περίπου 1.500 παιδιά στην Ελλάδα σε ιδρύματα. Η Ελλάδα βγήκε από μια οικονομική κρίση 10 ετών και βρέθηκε αντιμέτωπη και με την κρίση της πανδημίας. Παρόλα αυτά είναι έτοιμη να σχεδιάσει και να υλοποιήσει ουσιαστικές πολιτικές για τα παιδιά. Η κυβέρνηση ψήφισε νόμους για την ημιαυτόνομη διαβίωση των παιδιών και νέων που βρίσκονται σε ιδρύματα και για την επαγγελματική αναδοχή. Στην Ελλάδα δεν υπάρχει κουλτούρα αναδοχής παρά μόνο υιοθεσίας. Επίσης, πολλά παιδιά στα ιδρύματα έχουν αναπηρίες ή είναι παιδιά Ρομά που καθιστούν την υιοθεσία και την αναδοχή δύσκολη γιατί οι υποψήφιοι γονείς δεν τα θέλουν. Στο έργο της προώθησης της αποϊδρυματοποίησης η UNICEF έχει βοηθήσει πολύ. Η αναδοχή είναι μια πράξη που βοηθάει όχι μόνο μεμονωμένα παιδιά αλλά και την κοινωνία γενικότερα. Το ίδρυμα είναι κακοποιητικό μόνο και μόνο που είναι ίδρυμα. Γι’ αυτό προχωράμε στην ημιαυτόνομη διαβίωση και παράλληλα επενδύουμε στην ανάπτυξη δεξιοτήτων των παιδιών που διαμένουν εκεί. Στόχος μας είναι επίσης τα ιδρύματα να γίνουν πιο ανοιχτές δομές. Τα ιδρύματα πρέπει να μετεξελιχθούν σε κέντρα πρόληψης της οικογένειας. Στόχος είναι η συμπερίληψη και η ένταξη στην κοινότητα. Πρέπει επίσης να ληφθεί υπόψη ότι κάποια από τα παιδιά Ρομά είναι ήδη γονείς από τα 13 τους χρόνια. Πρέπει να το σπάσουμε αυτό. Στόχος μας είναι να σταματήσουν να υπάρχουν οι καταυλισμοί ώστε να σταματήσει ο κύκλος της φτώχειας. Προωθήσαμε νόμους για την προστασία της ευαλωτότητας, τον περιορισμό της φτώχειας, την κοινωνική κατοικία, την αναβάθμιση υπηρεσιών για ευάλωτες ομάδες παιδιών. Σε μία ώρα ο πρωθυπουργός θα επισκεφθεί μια οικογένεια με 4 παιδιά, μονογονεϊκή που θα πάρει σπίτι μέσω τέτοιων προγραμμάτων. Η Εγγύηση για το Παιδί στοχεύει στην παρούσα και την μελλοντική ζωή του παιδιού. Η Ευρώπη θα γίνει πιο δημοκρατική αν βοηθήσει τα παιδιά. Επόμενοι στόχοι είναι η αξιολόγηση, να δοθεί μεγαλύτερο βήμα στα παιδιά, να αξιοποιηθούν οι διαθέσιμοι πόροι για τα παιδιά, να στηριχτεί η οικογένεια και να δημιουργηθούν θέσεις εργασίας για τους γονείς των παιδιών.

**Πώς θα γίνει η Εγγύηση για το Παιδί κατάλληλη για τα παιδιά**

Στη συνεδρία αυτή παιδιά και νέοι από την Ελλάδα, την Κροατία, την Βουλγαρία και την Ιταλία παρουσίασαν τις δικές τους εμπειρίες για την αξιοποίηση της Εγγύησης για το Παιδί και τους τρόπους με τους οποίους θεωρούν ότι μπορεί να βελτιωθεί η θέση των παιδιών.

Ο Σταύρος από την Ελλάδα αναφέρθηκε στην προσωπική του ιστορία. Είναι παιδί Ρομά που μεγάλωσε σε περιοχή γκέτο της Θεσσαλονίκης. Τελείωσε το λύκειο, σπουδάζει τώρα στο πανεπιστήμιο και συμμετείχε σε ομάδα ρομποτικής που ταξίδευσε στις ΗΠΑ για να διαγωνιστεί σε σχετικό διαγωνισμό. Θεωρεί υποχρέωσή του να μεταφέρει τις εμπειρίες του σε άλλα παιδιά Ρομά. Το πρόβλημα που αντιμετωπίζουν ορισμένα παιδιά είναι και πρόβλημα της κοινωνίας και οφείλεται στην παραμέληση των δικαιωμάτων των παιδιών. Τα ευάλωτα παιδιά γεννιούνται και μεγαλώνουν με στερεότυπα που είναι δύσκολο να σπάσουν. Έδωσε συγχαρητήρια στον κ. Σταμάτη για το έργο του. Ο Σταύρος πιστεύει ότι η γνώση σπάει τα στερεότυπα.

Η Lia από την Κροατία, που είναι επίσης παιδί Ρομά, επικεντρώθηκε στις δυσκολίες των παιδιών Ρομά για πλήρη συμμετοχή στην κοινωνία και στον ρόλο των γλωσσικών φραγμών για την ισότιμη συμμετοχή των παιδιών στην εκπαίδευση και άλλους θεσμούς. Η συμμετοχή της στα κοινά τη βοήθησε να αναπτύξει τις δεξιότητές της.

Η Christiana από τη Βουλγαρία μίλησε για τη σημασία της εκπαίδευσης που μπορεί να αναδείξει τα ταλέντα των παιδιών. Υπογράμμισε την ανάγκη ειδικών βοηθημάτων για τα παιδιά με αναπηρίες.

Η Diana από τη Βουλγαρία υπογράμμισε ότι η φωνή των παιδιών πρέπει να ακουστεί πιο δυνατά και να αξιοποιηθεί στον σχεδιασμό κατάλληλων πολιτικών. Η ίδια έμαθε πολλά συμμετέχοντας στα προγράμματα για την Εγγύηση για το Παιδί.

Ο Ezekiel από την Ιταλία σημείωσε ότι η σχολική διαρροή στην Ιταλία είναι υψηλή. Επεσήμανε ότι η εκπαίδευση πρέπει να παρέχεται δωρεάν. Υπογράμμισε τη σημασία της βοήθειας ομοτίμων για τη βοήθεια πιο ευάλωτων παιδιών. Ο ίδιος θεωρεί ότι η συμμετοχή του στα κοινά τον βοήθησε να ωριμάσει.

**Ο ρόλος των περιφερειακών και τοπικών αρχών στην εφαρμογή της Ευρωπαϊκής Εγγύησης για το Παιδί**

Στην ενότητα αυτή επισημάνθηκε η σημασία της εμπλοκής των τοπικών αρχών στην Ευρωπαϊκή Εγγύηση για το Παιδί. Αναφέρθηκαν παραδείγματα καλών πρακτικών

**Επόμενα βήματα. Διασφάλιση της πλήρους εκπλήρωσης των στόχων της Ευρωπαϊκής Εγγύησης για το Παιδί**

*Lucia Lusoviz Adani, Εθνική Συντονίστια της Εγγύησης για το Παιδί και Γενική Διευθύντρια για τα Δικαιώματα Παιδιών και Εφήβων, Υπουργείο Κοινωνικών Δικαιωμάτων και Ατζέντας 2030, Ισπανία*

Ετοιμάζουν μια εκδοχή του ΕΣΔ φιλική προς τα παιδιά. Μεγάλη προτεραιότητα για την Ισπανική Προεδρία αποτελούν τα δικαιώματα του παιδιού και οι πολιτικές για τα παιδιά. Διαπιστώνονται σημαντικές διαφορές στα χαρακτηριστικά των παιδιών σε τοπικό επίπεδο. Στην Ισπανία μελετούν τις διαφορές αυτές και πώς θα τις διαχειριστούν με μέτρα που θα ανταποκρίνονται στις ανάγκες αυτές.

*Elena Tudor, Πρόεδρος της Εθνικής Αρχής για την Προστασία των Δικαιωμάτων των Παιδιών και για την Τεκνοθεσία, Ρουμανία*

Δεν είναι εύκολη η χάραξη και υλοποίηση πολιτικών για τις ιδιαίτερα ευάλωτες ομάδες. Η Ρουμανία εστιάζει στις ευάλωτες ομάδες παιδιών, συμπεριλαμβανομένων των παιδιών σε απομακρυσμένες περιοχές, παιδιών που δεν συμμετέχουν επαρκώς στο εκπαιδευτικό σύστημα, κ.λπ. Αξιοποιούν χρηματοδότηση τουλάχιστον από το ESF+, σε ποσοστό τουλάχιστον 5%, Οι δράσεις πραγματοποιούνται με τη συνεργασία πολλών φορέων.

*Ekin Deligoz, Υπουργός Κοινοβουλίου και Εθνική Συντονίστρια για την Εγγύηση για το Παιδί, Οικογενειακές Υποθέσεις, Πολίτες Τρίτης Ηλικίας, Γυναίκες και Νέοι, Γερμανία*

Το πιλοτικό πρόγραμμα για την Εγγύηση για το Παιδί ολοκληρώθηκε πριν από ένα έτος και αποτελεί σημαντικό σταθμό για το ΕΣΔ. Όλοι οι φορείς συμμετέχουν, κρατικοί φορείς, τοπικοί, κοινωνία των πολιτών και τα παιδιά. Αποτελεί υψηλή προτεραιότητα η συμμετοχή των παιδιών και των νέων.

*Kristina Stepanova, Εθνική Συντονίστρια για την Εγγύηση για το Παιδί, Διευθύντρια Παιδικής Προστασίας, Υπουργείο Κοινωνικής Ασφάλισης και Εργασίας, Λιθουανία*

Απαιτούνται καλά δεδομένα και αυστηρή τεκμηρίωση για τον σχεδιασμό κατάλληλων πολιτικών. Για παράδειγμα, δεν αρκεί να ξέρουμε ότι το 20% των παιδιών δεν μετέχει στο εκπαιδευτικό σύστημα, πρέπει να ξέρουμε τα διαρθρωτικά χαρακτηριστικά αυτού του 20% για να σχεδιάσουμε σωστές πολιτικές. Δεν αρκούν τα κοινωνικά μέτρα για την επίλυση του προβλήματος της φτώχειας και του κοινωνικού αποκλεισμού. Έχουν καθυστερήσει σε σχέση με την υποβολή του ΕΣΔ αλλά βρίσκονται στην τελική φάση ολοκλήρωσής του.

*Ciresica Feyer, Αναπληρώτρια Επικεφαλής Τμήματος, Γενική Διεύθυνση Στήριξης Διαθρωτικών Μεταρρυθμίσεων, Ευρωπαϊκή Επιτροπή*

Η Γενική Διεύθυνση Στήριξης Διαρθρωτικών Μεταρρυθμίσεων και η Γενική Διεύθυνση Απασχόλησης, Κοινωνικών Υποθέσεων και Κοινωνικής Ένταξης συνεργάζονται για την στήριξη της Ευρωπαϊκής Εγγύησης για το Παιδί. Υπάρχουν αρκετές προκλήσεις για τη βελτίωση της θέσης των παιδιών. Προστέθηκαν και τα προβλήματα της πανδημίας και του πολέμου στην Ουκρανία που δημιούργησαν πρόσθετα προβλήματα που έπρεπε να αντιμετωπιστούν. Στη Γενική Διεύθυνση Στήριξης Διαρθρωτικών Μεταρρυθμίσεων παρέχουν οικονομική ενίσχυση σε προγράμματα που ζητούν οι κεντρικές αλλά και οι τοπικές κυβερνήσεις των κρατών – μελών. Ανταποκρίνονται σε μια ευρεία γκάμα έργων, για παράδειγμα, σχεδιασμό προγραμμάτων πρώιμης παρέμβασης, μηχανισμούς αξιολόγησης πολιτικών, συλλογή καλών πρακτικών και διάχυση αυτών. Έχουν βοηθήσει 10 κράτη-μέλη με τέτοια προγράμματα, συμπεριλαμβανομένης και της Ελλάδος. Υπάρχει η δυνατότητα χρηματοδότησης τεχνικών έργων. Η προθεσμία είναι στις 30 Οκτωβρίου, δεν υπάρχει όριο, χρηματοδοτούν τις καλύτερες προτάσεις.

*Stefan Iszkowski, Υπεύθυνος Πολιτικής, Γενική Διεύθυνση Απασχόλησης, Κοινωνικών Υποθέσεων και Κοινωνικής Ένταξης, Ευρωπαϊκή Επιτροπή*

Διαπιστώνονται πολλές διαφορές μεταξύ των κρατών μελών όσον αφορά την κατάρτιση των Σχεδίων Δράσης καθώς και των πολιτικών που περιλαμβάνονται σε αυτά. Η Γενική Διεύθυνση Απασχόλησης θα συνεχίσει να επικουρεί τον ρόλο των Εθνικών Συντονιστών της Εγγύησης για το Παιδί. Η ψυχική υγεία είναι ένα θέμα που θα συζητηθεί εκτενέστερα στις επόμενες συναντήσεις. Το 2024 θα ζητηθούν τα αποτελέσματα της υλοποίησης των Σχεδίων.

*Προβλήθηκε βίντεο για την αποϊδρυματοποίηση και τη μετάβαση σε ημιαυτόνομη διαβίωση στην Ελλάδα ως καλή πρακτική.*

**Τελική συνεδρία**

*Philippe Cori, UNICEF, Αναπληρωτής Διευθυντής UNICEF, Περιφερειακό Γραφείο Ευρώπης και Κεντρικής Ασίας*

Έχουν μάθει πολλά τα τελευταία τρία χρόνια. Είναι δεσμευμένοι να συνεχίσουν. Το πάθος είναι το βασικό χαρακτηριστικό για κάθε Εθνικό Συντονιστή. Χρειάζεται επίσης επιμονή, ομαδική εργασία ομαδική, καλές συνεργασίες και στρατηγική. Βρισκόμαστε στο τέλος μιας φάσης αλλά και στην αρχή μιας άλλης. Τα παιδιά πρέπει να βρίσκονται στο επίκεντρο.

*Katarina Ivankovic Knezevic, Διευθύντρια Κοινωνικών Δικαιωμάτων και Κοινωνικής Συνοχής, Γενική Διεύθυνση* *Απασχόλησης, Κοινωνικών Υποθέσεων και Κοινωνικής Ένταξης, Ευρωπαϊκή Επιτροπή*

Σημαντική είναι η πορεία μέχρι τώρα. Η Εγγύηση για το Παιδί είναι σημαντικός στόχος για τον οποίο έχουν δεσμευτεί τα κράτη-μέλη. Διαπιστώνονται σημαντικές προκλήσεις στην υλοποίηση. Η Εγγύηση για το Παιδί είναι ευρωπαϊκή πρωτοβουλία που απαιτεί συνεργασία σε ευρωπαϊκό, εθνικό και τοπικό επίπεδο. Πρέπει οι εθνικοί συντονιστές να είναι δυνατοί, να είναι γνώστες του θέματος, επίμονοι, να έχουν τη δυνατότητα συμβιβασμών και να είναι φιλόδοξοι για να πετύχουν τους στόχους τους σχετικά με την Εγγύηση για το Παιδί.